b'\n_START_ARTICLE_\nHalleluja\n_START_PARAGRAPH_\nHalleluja on heprean sanan \xd7\x94\xd6\xb7\xd7\x9c\xd6\xb0\xd6\xbc\xd7\x9c\xd7\x95\xd6\xbc\xd7\x99\xd6\xb8\xd7\x94\xd6\xbc translitterointi, joka tarkoittaa Kiitt\xc3\xa4k\xc3\xa4\xc3\xa4 Jahia (suom. Kiitt\xc3\xa4k\xc3\xa4\xc3\xa4 Jumalaa) ja jota k\xc3\xa4ytet\xc3\xa4\xc3\xa4n usein Raamatun psalmeissa. Jah on lyhenne jumalan nimest\xc3\xa4 JHWH (Jahve, Jehova). Sanaa Halleluja k\xc3\xa4ytet\xc3\xa4\xc3\xa4n Raamatun Vanhassa testamentissa 24 kertaa (esimerkiksi psalmit 113-118) ja nelj\xc3\xa4 kertaa Uuden testamentin Ilmestyskirjassa._NEWLINE_Kristillisess\xc3\xa4 messussa ja liturgiassa hallelujan laulaminen vuorotellen luettujen tai laulettujen psalmin s\xc3\xa4keiden kanssa edelt\xc3\xa4\xc3\xa4 evankeliumin lukua. Katolisessa kirkossa paaston aikoina tosin t\xc3\xa4m\xc3\xa4 korvataan v\xc3\xa4hemm\xc3\xa4n juhlavalla tractus-osalla. Juutalaisessa perinteess\xc3\xa4 sanaa k\xc3\xa4ytet\xc3\xa4\xc3\xa4n osana Hallel-rukouksia.'